मुस्‍लिम नेता ने मुफ्ती के खिलाफ जारी किया फतवा, सिर कलम करने पर रखा एक लाख इनाम

बरेली/लखनऊ. पिछले हफ्ते अयोध्‍या में भगवान शिव को इस्‍लाम का पहला पैगम्बर बताने वाले जमीयत-ए-उलेमा के मुफ्ती मोहम्मद इलियास अब मुश्किल में पड़ गए हैं। उनके बयान से नाराज ऑल इंडिया फैजान-ए-मदीना काउंसिल के अध्यक्ष मुईन सिद्दिकी ने मुफ्ती इलियास का सिर कलम करने वाले को एक लाख 786 रुपए का इनाम देने का एलान किया है। फतवा जारी करने वाले मुईन सिद्दिकी ने रविवार को कहा कि मुफ्ती इलियास राष्ट्रीय स्वयंसेवक संघ (आरएसएस) के इशारे पर शरीयत के खिलाफ उलटा-सीधा बयान दे रहे हैं। उन्‍होंने कहा कि इस प्रकार की फिजूलबयानी से मुफ्ती का बड़ा नुकसान हो सकता है। यदि उनके पास कोई जानकारी है, तो कुरान और शरीयत के हिसाब से जानकारी दें। बिना समझे-बूझे बयान देना उनके लिए महंगा पड़ सकता है।

क्या कहा था मुफ्ती ने

इलियास ने भगवान शिव को मुस्लिमों का पहला पैगम्बर बताते हुए कहा था कि इस बात को मानने में मुसलमानों को कोई गुरेज नहीं है। उन्होंने कहा था कि मुसलमान भी सनातनधर्मी हैं और हिंदुओं के देवता शिव और पार्वती हमारे भी मां-बाप हैं। उन्होंने आरएसएस द्वारा भारत को हिंदू राष्ट्र बताए जाने पर कहा था कि मुस्लिम हिंदू राष्ट्र के विरोधी नहीं हैं और हिंदुस्तान में रहने वाला हर कोई हिंदू है। इलियास ने कहा, ''जिस तरह से चीन में रहने वाला चीनी, अमेरिका में रहने वाला अमेरिकी है, उसी तरह से हिंदुस्तान में रहने वाला हर शख्स हिंदू है। जब हमारे मां-बाप, खून और मुल्क एक हैं, तो इस लिहाज से हमारा धर्म भी एक है। हमारे धर्म की शुरुआत यहीं भारत से हुई है। शंकर भगवान लंका में आए थे। वह हमारे इस्लाम धर्म के पहले पैगम्बर हैं। हम यहीं पैदा हुए हैं। यहीं हमारा कर्म और धर्म क्षेत्र है।''